Mai Villadsen (EL), 2025-11-27:
Sæsonen er her igen med snotnæser, øjenbetændelse, opkast og feber.
Det handler om små børn, der ikke har brug for andet end ro, tryghed og omsorg derhjemme, og alligevel står forældre rundtomkring i Danmark i det samme uløselige dilemma: Er han eller hun rask nok til egentlig at komme afsted?
Hvem tager den hjemme i dag?
Har du flere fridage?
Hvem skylder mest på arbejdet?
Særlig for enlige forældre er det endnu mere ubønhørligt.
Når der kun er én voksen til at få økonomi, job og familieliv til at hænge sammen, så er presset massivt.
Så handler det ikke om at vælge, men om at overleve hverdagen, og måske derfor kan vi se i statistikker, at utrolig mange forældre ender med at melde sig syge, selv om det er i virkeligheden at børnene, der er det.
Ingen familier og ingen børn bør stå under det pres.
En dugfrisk undersøgelse fra Epinion for BUPL viser, at 41 pct. af forældre har afleveret et sygt barn i institution det seneste år – 41 pct.!
Det er jo ikke, fordi de vil, men fordi de føler sig tvunget, og pædagoger fortæller om børn med feber og snot, der ikke kan deltage i aktiviteter, og som burde ligge hjemme under dynen.
Det er ikke i orden.
Systemet i Danmark giver simpelt hen ikke ordentlig plads.
Det bør vi gøre noget ved politisk.
Selvfølgelig skal man ikke sendes syg afsted i vuggestue, børnehave eller skole.
Det borgerforslag, vi behandler i dag, fik over 50.000 underskrifter på bare 3 dage.
Det understreger behovet, og derfor mener jeg også, at vi fra Folketingets side bør skride til handling.
Jeg har hørt megen kritik fra partier i tidens løb om, at det her ikke kan lade sig gøre inden for den danske model.
Men den kritik blev også rejst, da barslen blev udvidet, og den blev også rejst, da flere partier kaldte på et lønløft inden for velfærden, og alligevel lykkedes det at lave en løsning inden for den danske model.
Det samme kan vi gøre her.
Det handler simpelt hen ikke om modelbrud; det handler om politisk vilje, som flere fagforeninger i øvrigt også siger.
Det er rejst fra talerstolen i dag, at man i Sverige og også i Norge, har bedre ordninger, der gør det muligt at være hjemme, når børnene er syge, og resultaterne er altså tydelige: Børnene bliver hurtigere raske, smitten bliver mindre, og familierne bliver mindre pressede.
Det er almindelig sund fornuft.
Derfor bør vi gøre mere i Danmark, særlig fordi vi jo har kendt problemet i mange år.
Jeg fandt i forbindelse med forberedelsen af den her behandling, et lovforslag, der er 40 år gammelt og fremsat af Socialdemokratiet.
Og det er nærmest enslydende med det, vi behandler i dag, nemlig at sikre retten til børns omsorg, når de er syge.
Derfor vil jeg sige her fra talerstolen, at vi i Enhedslisten selvfølgelig bakker op om borgerforslaget.
Skal vi være et samfund, hvor syge børn sendes afsted, eller hvor forældre må lyve for deres arbejdsgiver?
Eller skal vi være et samfund, hvor man selvfølgelig kan passe de børn, der er syge, for alles bedste uden frygt for job, løn eller sanktioner?
Børn har ret til ro, forældre har også ret til tryghed, og det har vi en pligt til at levere fra Folketingets side.
Derfor bakker vi i Enhedslisten op om beslutningsforslaget.